I 1526 foretok han et fremstøt mot Delhi-sultanatet som gjorde ham til herre over Nord-India. Hans hær hadde et overlegent kavaleri og artilleri. Slik slo han med letthet den tallmessig overlegne styrken ledet av sultanen Ibrahim Lodhi og erobret Punjab. Så rykket han videre, og ved Panipat den 21. april 1526 og året etter ved Khanwa (Khanua) vant han avgjørende seirer, igjen hovedsakelig takket være anvendelse av ildvåpen og rytteri. Med dette grunnla han mogulenes indiske herredømme blant annet over Delhi. Det lyktes ham imidlertid ikke å skape en fast administrasjon før sin tidlige død.